กสิกรเตรียมปล่อยกู้ช่วยเอสเอ็มอี
“กสิกรไทย” เตรียมปล่อยกู้พันล้านบาท ช่วยลูกค้าเอสเอ็มอีเสริมสภาพคล่อง-ลงทุนเครื่องจักร รับผลกระทบค่าแรง 300 บาท
11 พ.ค. 2555

“กสิกรไทย” เตรียมปล่อยกู้พันล้านบาท ช่วยลูกค้าเอสเอ็มอีเสริมสภาพคล่อง-ลงทุนเครื่องจักร รับผลกระทบค่าแรง 300 บาท   
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า ธนาคารได้ออกมาตรการเร่งด่วนเพื่อช่วยแบ่งเบาภาระของผู้ประกอบการ ผ่านโครงการ ”สินเชื่อเอสเอ็มอีดอกเบี้ยพิเศษ ลดภาระค่าแรงเพิ่ม” เพื่อรองรับผลกระทบด้านการจัดการเรื่องต้นทุนและสภาพคล่องทางธุรกิจของลูกค้า จากการปรับเพิ่มค่าแรงขั้นต่ำเป็น 300 บาทต่อวันที่มีผลไปแล้วใน 7 จังหวัดนำร่องและกำลังจะมีผลในจังหวัดที่เหลือ 
สำหรับโครงการนี้จะให้การสนับสนุนสินเชื่อเพื่อช่วยเสริมสภาพคล่องทางธุรกิจ ทั้งวงเงินเบิกเกินบัญชี (โอ/ดี) และสินเชื่อระยะยาว (แอล/เอ็น) วงเงินสูงสุด 95% ของมูลค่าหลักประกัน ในกรณีที่เป็นธุรกิจที่มีจำนวนแรงงานมากกว่า 10 คน จะได้รับอัตราดอกเบี้ยพิเศษตามจำนวนคนงานที่มีการจ้างงาน ด้วยอัตราดอกเบี้ยคงที่ 2-4% สูงสุด 6 เดือนแรก หลังจากนั้นคิดดอกเบี้ยปกติของธนาคาร ระยะเวลาผ่อนชำระนานสูงสุด 5 ปี โดยในช่วง 12 เดือนแรก สามารถผ่อนชำระขั้นต่ำ 50% ของยอดผ่อนชำระปกติ เพื่อช่วยเสริมสภาพคล่องในระยะสั้น 
นอกจากนี้ ธนาคารยังมีสินเชื่อเพื่อเช่าซื้อเครื่องจักร วงเงินกู้สูงสุด 80% ของมูลค่าเครื่องจักร อัตราดอกเบี้ยคงที่ เอ็มอาร์อาร์ +1.5% ระยะเวลาผ่อนชำระนานสูงสุด 5 ปี เพื่อสนับสนุนผู้ประกอบการในการเพิ่มประสิทธิภาพการผลิต ซึ่งจะช่วยลดต้นทุนธุรกิจในระยะยาว
ทั้งนี้ผู้ประกอบการเอสเอ็มอีทั่วประเทศสามารถเข้าร่วมโครงการนี้ได้ ทั้งที่อยู่ในพื้นที่ๆมีผลการปรับค่าแรงบังคับใช้แล้วและกำลังจะมีผลบังคับใช้ในอนาคต  อย่างไรก็ตามจะต้องมีการจ้างงานตั้งแต่ 10 คนขึ้นไป  และใช้บริการบัญชีเงินเดือนธนาคารกสิกรไทย (Payroll) โดยธนาคาร ฯ จะให้บริการฟรีนาน 12 เดือน โดยผู้สนใจสามารถติดต่อเข้าร่วมโครงการนี้ได้ตั้งแต่วันนี้ถึง 30 มิ.ย. 2555 
“การเพิ่มขึ้นของค่าแรงขั้นต่ำเป็น 300 บาทต่อวัน จะส่งผลให้เอสเอ็มอีมีต้นทุนเฉลี่ยเพิ่มขึ้นอีก 6.4% ของต้นทุนรวม ดังนั้นนอกจากความช่วยเหลือจากภาครัฐที่ออกมาตรการทางภาษี เพื่อช่วยผู้ประกอบการแล้ว ธนาคารจะเป็นส่วนหนึ่งที่ให้การช่วยเหลือเพิ่มเติม โดยคาดว่าจะใช้วงเงินสำหรับโครงการนี้ 1 พันล้านบาท” นายพัชร กล่าว